Hands to Myself
„Hands to Myself“ amerikalik qoʻshiqchi Selena Gomezning Revival (2015) nomli ikkinchi studiyaviy albomiga kiritilgan qoʻshiqdir. Qoʻshiq 2016-yilning 26-yanvarida Interscope Records studiyasi tomonidan albomning uchinchi singli oʻlaroq chiqarilgan. Ashula soʻzlarini Gomez, Justin Tranter, Julia Michaels hamda produserlar — Mattman & Robin va Max Martin yozgan. Ashula uslubiy va lirik jihatdan amerikalik xonanda Prince ijodidan ilhomlangan. „Hands to Myself“ tanqidchilar tomonidan xush qarshilandi. Qoʻshiqqa klip ham olinib, unga Alek Keshishian rejissorlik qildi, suratga olish ishlari esa Kaliforniya shtatining Hollywood Hills mahallasida boʻlib oʻtdi.. Qoʻshiq klipi 2015-yilning 25-dekabrida chiqarildi. Bundan tashqari, „Hands to Myself“ AQShning Billboard Hot 100 hit-paradida yettinchi pogʻonaga koʻtarildi va Gomezning AQSh hit-paradida yuqori oʻntalik safiga kirgan beshinchi hit ashulasiga aylandi. Ashula, shuningdek, Kanada, Yangi Zelandiya va Slovakiya hit-paradlarida yuqori oʻntalikka, Avstraliya va Birlashgan Qirollik hit-paradlarida esa yuqori yigirmatalik safiga kirdi.